[{"text_idx": "#000000", "text": "Gohebwyr Brwsel: 'Diwrnod du, ond noson dawel'"}, {"text_idx": "#000001", "text": "Diwrnod du oedd hi yn o\u0302l Prif Weinidog y wlad, Charles Michel, ond noson dawel oedd hi."}, {"text_idx": "#000002", "text": "Erbyn i ni gyrraedd ar o\u0302l teithio drwy'r Iseldiroedd a maes awyr Amsterdam, roedd Brwsel yn fud."}, {"text_idx": "#000003", "text": "Braidd neb ar y strydoedd, heblaw am yr heddlu, a newyddiadurwyr y byd."}, {"text_idx": "#000005", "text": "Disgrifiad o\u2019r llun, Mae gorsaf Maelbeek yn parhau i fod ar gau wedi'r ffrwydrad yno"}, {"text_idx": "#000006", "text": "Ymgynnull o gwmpas adeilad y Comisiwn Ewropeaidd wnaethon ni, a'r newyddiadurwyr eraill, ond heddiw ac yfory mi fydd braidd yr un gwas sifil yn gweithio yn yr adeilad."}, {"text_idx": "#000007", "text": "Mae sawl swyddfa dramor wedi erfyn ar weithwyr i weithio o gartref."}, {"text_idx": "#000009", "text": "Ar o\u0302l tawelwch nos Fawrth, roedd bore Mercher yng nghanol Brwsel yn fwrlwm o sw\u0302n traffig, fel bydde' rhywun yn ei ddisgwyl mewn prifddinas brysur."}, {"text_idx": "#000010", "text": "24 awr ers yr ymosodiadau terfysgol yn y maes awyr ac yng ngorsaf Metro Maelbeek, roedd ffyrdd y ddinas ger pencadlys y Comisiwn Ewropeaidd yn llawn tagfeydd."}, {"text_idx": "#000011", "text": "Roedd pobl sy'n gweithio yn yr ardal yn dweud bod y ffyrdd yn brysurach nag arfer - arwydd efallai bod pobl yn mynd a\u0302'u ceir i'r gwaith yn lle mentro ar y Metro."}, {"text_idx": "#000012", "text": "Mae bywyd ym Mrwsel yn araf bach yn dychwelyd i ryw fath o drefn - mae'r siopau yn agored, a'r ysgolion - pobl yn byw bywydau yn o\u0302l yr arfer, er yn ymwybodol bod rhywbeth wedi newid yn yr oriau ers i derfysgaeth gyrraedd canol prifddinas Gwlad Belg a'r Undeb Ewropeaidd."}, {"text_idx": "#000013", "text": "Disgrifiad o\u2019r llun, Mae presenoldeb milwrol amlwg o gwmpas y ddinas ers yr ymosodiadau"}, {"text_idx": "#000014", "text": "Disgrifiad o\u2019r llun, Ar draws y byd, mae pobl wedi bod yn dangos undod gyda Brwsel, fel yma ym Mharis"}, {"text_idx": "#000015", "text": "Ac yn gefndir i'r cyfan - ymchwiliad yr heddlu. Mae plismyn a milwyr arfog yn amlwg ar hyd strydoedd canol y ddinas."}, {"text_idx": "#000016", "text": "A thra bo'r heddlu yn ceisio dal y dyn ddihangodd o'r ymosodiad ym maes awyr Zaventem, fe fydd pobl yn cymryd cyfle i gofio amser cinio."}, {"text_idx": "#000017", "text": "Wrth i fanylion y rhai gafodd eu lladd neu eu hanafu ddydd Mawrth ddechrau dod i'r amlwg, y pryder i bobl y ddinas yw a ydyn nhw'n nabod y bobl gafodd eu heffeithio."}, {"text_idx": "#000027", "text": "Yr artist lliwddall sy\u2019n chwarae gyda lliwiau"}, {"text_idx": "#000030", "text": "Max Boyce yn 80: 'Un o'r bois'"}, {"text_idx": "#000031", "text": "Cynnal gwersi Cymraeg... draw yn Ffrainc"}]